text: Frederik stormer festivalen: - Jeg skal være, hvor festen er
  29 maj 2019 kl. 13.25
  Frederik Pedersen fra Vejle stod på forreste række, da lejrområdet på Jelling Musikfestival blev åbnet. Han vidste godt, hvor han ville ligge.
  HTX-studerende Frederik Pedersen fra Vejle stod allerforrest, da campområdet på den 31. version af Jelling Musikfestival åbnede. 
  Frederik Pedersen er en rutineret gæst på festivalen, da det er tredje gang, han er der, så han vidste præcis, hvor han skulle ende henne, da hegnet blev fjernet. 
  - Vi har udset os en plads. Det er vigtigt, fordi det er med til at skabe festen, siger Frederik Pedersen. 
  Og så begyndte jagten på den perfekte plads. 
  
  Den perfekte start på festivalen
  Efter et par hundrede meters løb lykkedes Frederik Pedersens mission. Den helt rigtige plads blev sikret, og teltlejren begyndte så småt at blive etableret. 
  - Der er musik derovre, toiletterne er lige i nærheden, og der plejer at være fest i området. Solen skinner, så det er en perfekt start på festivalen.
  
  
  